Foreldrafélag Egilsstaðaskóla hélt áfram vinnu við útikennslustofu um daginn , í s.k. rjóðri við skólann , en vinna við hana hófst í vor . Hópur foreldra og barna hittust á laugardagsmorgni og unnu að smíði skýlis , hlóðu eldstæði , strengdu klifurkaðal og snyrtu umhverfið . Þá fóru kennarar úr Egilsstaðaskóla í haust á námskeið í úti-eldamennsku og sjá marga möguleika til að nýta þekkinguna sem þar fékkst í rjóðrinu . Foreldrar barna í Egilsstaðaskóla , sem jafnframt eru starfsmenn Alcoa , unnu í vor að gerð rjóðursins . Gegn þeirri vinnu greiðir Alcoa ákveðna upphæð sem nýtt verður til kaupa á eldunaráhöldum og fleiru nauðsynlegu . Áfram verður haldið við að smíða skýli , bekki og borð á næstu árum og eru þar næg verkefni sem eflaust eiga eftir að gleðja bæði foreldra og nemendur skólans . Á myndinni má sjá foreldra að vinnu við gerð eldstæðis í útikennslustofunni .